Document ID: 32011R1354

KOMMISSIONENS GENNEMFØRELSESFORORDNING (EU) Nr. 1354/2011
af 20. december 2011
om åbning af EU-toldkontingenter for får, geder, fårekød og gedekød
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (1), særlig artikel 144, stk. 1, og artikel 148 sammenholdt med artikel 4, og
ud fra følgende betragtninger:
(1)
Der bør åbnes EU-toldkontingenter for får, geder, fårekød og gedekød for 2012. Afgifter og mængder bør fastsættes i overensstemmelse med de i 2012 gældende internationale aftaler. Som et resultat af de forhandlinger, der førte til en aftale i form af brevveksling mellem Den Europæiske Union og New Zealand i medfør af artikel XXIV, stk. 6, og artikel XXVIII i den almindelige overenskomst for told og udenrigshandel (GATT) af 1994 om ændring af indrømmelserne i Republikken Bulgariens og Rumæniens lister i tilslutning til disse landes tiltrædelse af Den Europæiske Union (2), forpligtede EU sig til at forøge den årlige mængde for New Zealand med 400 tons og at opføre et årligt toldkontingent for fåre- og gedekød på 200 tons slagtevægt på EU's erga-omnes-liste.
(2)
Ved Rådets forordning (EF) nr. 312/2003 af 18. februar 2003 om Fællesskabets gennemførelse af toldbestemmelserne i aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side (3) indførtes der fra den 1. februar 2003 et supplerende bilateralt toldkontingent på 2 000 tons med en supplerende årlig forhøjelse på 10 % af den oprindelige mængde for KN-kode 0204. Yderligere 200 tons bør derfor årligt lægges til GATT/WTO-toldkontingentet for Chile, og begge kontingenter bør fortsat forvaltes på samme måde.
(3)
Kommissionens forordning (EU) nr. 1245/2010 af 21. december 2010 om åbning af EU-toldkontingenter for 2011 for får, geder, fårekød og gedekød (4) åbnede for 2011 EU-toldkontingenter i henhold til de respektive internationale aftaler, der er i kraft i 2011. Disse toldkontingenter bør opretholdes og åbnes årligt under hensyntagen til bestemmelserne i ovennævnte aftale med New Zealand og Chile. Forordning (EU) nr. 1245/2010 bliver ved udgangen af 2011 overflødig og bør derfor ophæves. Denne forordning bør også gælde for mere end et år og dermed bidrage til forenkling ved at undgå vedtagelse af en ny forordning hvert år.
(4)
Import i medfør af denne forordning bør forvaltes på årsbasis.
(5)
Der bør fastlægges en slagtekropsækvivalent for at sikre, at EU-toldkontingenterne anvendes effektivt.
(6)
Toldkontingenterne for disse produkter bør uanset Kommissionens forordning (EF) nr. 1439/95 af 26. juni 1995 om gennemførelsesbestemmelser til Rådets forordning (EØF) nr. 3013/89 for så vidt angår indførsel og udførsel af fåre- og gedekød (5) forvaltes i henhold til artikel 144, stk. 2, litra a), i forordning (EF) nr. 1234/2007. Dette bør ske i henhold til artikel 308a og 308b og artikel 308c, stk. 1, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (6).
(7)
Toldkontingenterne i denne forordning bør i første omgang betragtes som ikke-kritiske, jf. artikel 308c i forordning (EØF) nr. 2454/93, når de forvaltes efter først til mølle-princippet. Derfor bør toldmyndighederne bemyndiges til at fravige kravet om sikkerhedsstillelse for varer, der som led i disse kontingenter først er importeret i henhold til artikel 308c, stk. 1, og artikel 248, stk. 4, i forordning (EØF) nr. 2454/93.
(8)
Det bør præciseres, hvilken form for bevis for produkternes oprindelse de erhvervsdrivende skal forelægge for at kunne udnytte toldkontingenterne efter først til mølle-princippet.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Ved denne forordning åbnes der fra den 1. januar 2012 EU-toldkontingenter for får, geder, fårekød og gedekød.
Artikel 2
Toldsatserne for de produkter, der er omfattet af kontingenterne i artikel 1, samt KN-koderne, oprindelseslandene, den årlige mængde, og løbenumrene er fastsat i bilaget.
Artikel 3
1. I bilaget er fastsat de mængder produkter udtrykt i slagtekropsækvivalent, der kan importeres i henhold til toldkontingenterne i artikel 1.
2. Til beregning af de mængder udtrykt i slagtekropsækvivalent, der er nævnt i stk. 1, skal fåre- og gedekødsprodukternes nettovægt multipliceres med følgende koefficienter:
a)
levende dyr: 0,47
b)
udbenet lammekød og udbenet kød af kid: 1,67
c)
udbenet fåre- og gedekød, undtagen lammekød og kød af kid, og blandinger heraf: 1,81
d)
ikke-udbenede produkter: 1,00.
Ved »kid« forstås op til et år gamle geder.
Artikel 4
Uanset afsnit II, litra A og B, i forordning (EF) nr. 1439/95 forvaltes de toldkontingenter, der er fastsat i bilaget til nærværende forordning, efter først til mølle-princippet i henhold til artikel 308a og 308b og artikel 308c, stk. 1, i forordning (EØF) nr. 2454/93. Der kræves ingen importlicenser.
Artikel 5
1. For at kunne udnytte de toldkontingenter, der er fastsat i bilaget, skal der for EU-toldmyndighederne forelægges et gyldigt oprindelsesbevis, der er udstedt af myndighederne i det pågældende tredjeland, sammen med en toldangivelse om overgang til fri omsætning for de pågældende varer.
Oprindelsen af produkter, der er omfattet af toldkontingenter undtagen kontingenter, som indgår i toldpræferenceordninger, fastlægges i henhold til de gældende EU-bestemmelser.
2. Oprindelsesbeviset, der er nævnt i stk. 1, er følgende:
a)
når det drejer sig om et toldkontingent, der indgår i en toldpræferenceordning, det oprindelsesbevis, som er fastsat i den ordning
b)
når det drejer sig om andre toldkontingenter, et bevis, der er udfærdiget i henhold til artikel 47 i forordning (EØF) nr. 2454/93, med følgende oplysninger ud over de angivelser, der kræves i nævnte artikel:
-
KN-kode (mindst de første fire cifre)
-
det pågældende toldkontingents løbenummer eller løbenumre
-
den samlede nettovægt pr. koefficientkategori, jf. artikel 3, stk. 2, i denne forordning
c)
når det drejer sig om et land, hvis toldkontingent hører ind under litra a) og b), og de er lagt sammen, det bevis, der er nævnt i litra a).
Hvis det oprindelsesbevis, der er nævnt i litra b), fremlægges som støttedokument for en enkelt angivelse om overgang til fri omsætning, kan det indeholde flere løbenumre. I alle andre tilfælde må det kun indeholde et løbenummer.
Artikel 6
Forordning (EU) nr. 1245/2010 ophæves.
Artikel 7
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2011.

Labels: 3
17
6